বিশ্বভারতী বিশ্ববিদ্যালয়ে অধ্যাপক নিয়োগ সংক্রান্ত দুর্নীতির অভিযোগের তদন্ত শুরু করল সিবিআই। সুশান্ত দত্তগুপ্ত উপাচার্য পদে থাকাকালীন বেআইনিভাবে ২১ জন অধ্যাপককে নিয়োগ করা হয়েছিল বলে অভিযোগ। 
 প্রাক্তন উপাচার্য সুশান্তবাবুর আর্থিক দুর্নীতি সংক্রান্ত অভিযোগের তদন্তে সম্প্রতি বিশ্ববিদ্যালয়ে হানা দিয়েছিলেন সিবিআইয়ের দুর্নীতি দমন শাখার আধিকারিকেরা। শান্তিনিকেতন এবং নিউটাউনে সুশান্তের বাড়িতেও তল্লাশি হয়েছিল। ওই তল্লাশিতে উদ্ধার হয় কেন্দ্রীয় মানবসম্পদ উন্নয়নমন্ত্রকের পাঠানো একটি চিঠি। ওই চিঠিতে নিয়োগ সংক্রান্ত অনিয়মের জন্য ২১ জন অধ্যাপককে কারণ দর্শাতে নির্দেশ দিয়েছিল মন্ত্রক। অভিযোগ, ২০১৫ সালের জুনে পাঠানো ওই চিঠি দীর্ঘদিন ধামাচাপা দিয়ে রাখা হয়েছিল। 
সিবিআই সূ্ত্রের খবর, ওই অধ্যাপকদের অধিকাংশেরই প্রয়োজনীয় শিক্ষাগত যোগ্যতা নেই বলে মানবসম্পদ উন্নয়নমন্ত্রকের চিঠিতে জানানো হয়েছে। যেমন, নাট্য বিভাগের অধ্যাপক অমর্ত্য মুখোপাধ্যায়। মন্ত্রকের মতে, তিনি বাংলায় স্নাতকোত্তর করলেও নাটকের উপরে তাঁর কোনও শিক্ষাগত যোগ্যতা নেই। রবীন্দ্র ভবনের ফটো বিভাগের সৌরভ চক্রবর্তী সাংবাদিকতায় স্নাতকোত্তর পাশ করলেও তাঁর নেই ফটোগ্রাফি সংক্রান্ত কোনও প্রথাগত শিক্ষা। ইন্টিগ্রেটেড সায়েন্স বিভাগে কোনও শূন্যপদ না থাকা সত্ত্বেও সেখানে অধ্যাপক সংঘমিত্রা রাহাকে নিয়ম ভেঙে নিয়োগ করা হয় বলে চিঠিতে অভিযোগ।
সুশান্তের প্রাক্তন ব্যক্তিগত সচিব তথা ডেপুটি রেজিস্ট্রার শ্যামলা নায়ারের নামও রয়েছে ওই চিঠিতে। অভিযোগ, ওই পদের যোগ্যতা হিসাবে স্নাতকোত্তরে ন্যূনতম ৫৫ শতাংশের প্রয়োজন হলেও তাঁর রয়েছে মাত্র ৫১.১২ শতাংশ! এছাড়া ন্যূনতম বয়সের সীমাও তাঁর ক্ষেত্রে মানা হয়নি। তালিকায় ঠাঁই পেয়েছেন শারীরশিক্ষা বিভাগের ডিরেক্টর মণিমুকুট মিত্র। মন্ত্রকের অভিযোগ, ছাত্রদের গবেষণা করানোর ক্ষেত্রে অবদান সংক্রান্ত অভিজ্ঞতা প্রয়োজন। কিন্তু তা তাঁর নেই। তিনি এই বিভাগে ন্যূনতম ১০ বছরের অভিজ্ঞও নন। অন্য ১৬ জনের বিরুদ্ধেও নানা যোগ্যতার অভাব সংক্রান্ত নানা অভিযোগ রয়েছে মন্ত্রকের চিঠিতে। প্রসঙ্গত, শ্যামলার বাড়ি এবং মণিমুকুটের দফতরেও ইতিমধ্যে তল্লাশি চালিয়েছে সিবিআই।
বিভিন্ন অনিয়মের অভিযোগে গত ফেব্রুয়ারি মাসে মানবসম্পদ উন্নয়নমন্ত্রক সুশান্তকে বরখাস্তের করার পরে বিশ্ববিদ্যালয়ের কর্মসমিতির বৈঠক ডাকা হয়েছিল। সেখানে সুশান্তের বিরুদ্ধে নিয়োগ সংক্রান্ত অভিযোগগুলি খতিয়ে দেখার দায়িত্ব পেয়েছিলেন রাষ্ট্রপতি-নিযুক্ত কর্মসমিতির সদস্য সুশোভন বন্দ্যোপাধ্যায়। তাছাড়া, প্রাক্তন অধ্যাপক শেলি ভট্টাচার্য প্রশাসনিক বিষয় সংক্রান্ত অভিযোগ এবং অবসরপ্রাপ্ত বিচারপতি সখারাম সিংহ যাদব আর্থিক অনিয়মের অভিযোগগুলি তদন্তের দায়িত্ব পেয়েছিলেন। বিশ্বভারতীর ভারপ্রাপ্ত উপাচার্য স্বপন দত্ত মঙ্গলবার বলেন, ‘‘আমরা তদন্ত কমিটি গড়েছি। ওই কমিটি মানবসম্পদ উন্নয়নমন্ত্রককে রিপোর্ট দেবে। সিবিআই’ও পৃথক তদন্ত করছে।’’